  Анжелика Тихонова корреспондент Удмуртиын «Кышкыттэм но ӟечлыко автомобиль сюресъёс» йӧскалык ӵектос улсын Ижкар-Сарапул сюресэз тупатъяны кутскизы. Со сярысь ӵектослэн улосвыл офисэзлэн пресс-службаез ивортэ. Сюрес лэсьтӥсьёс «Нива» сад-бакчаос дорысен Ожмос (Бабино) гуртэ кожон дорозь 7 иськем 400 метр кыстӥськись люкетсэ тупатъялозы. Ужъёсты быдэсъясь «Ижевское» огазеяськон ярантэм луэм асфальтэз куштыны кутскиз ни. Огъя 71 сюрс 600 квадрат метр вуж шобретэз утялтоно луоз Йӧскалык ӵектослэн улосвыл офисэзлэн пресс-службаез Сюрес лэсьтӥсьёслы трос ужъёсты быдэстоно луоз: алама луэм железобетонной лотокъёсты куштоно, выльёссэ пуктоно, транспортлы дугдылон интыосын шобретсэ воштоно, асфальтлэсь ӵошкытатӥсь но вылӥ сӥоссэ вӧлдоно, 10 кожон интыосты умоятоно, «Нива» сад-бакчае нуись тротуарез выльдоно, ву кошкись гумыосты тупатъяно, сюрес дуръёсты юнматоно. Ижкар-Сарапул сюрес вылын ужъёсты гудырикошкон шорозь йылпумъяны чаклало Вераны кулэ, йӧскалык ӵектос улсын тупатъяны чаклам кар сьӧрысь 23 сюрес люкетъёс пӧлысь 11-аз ужъёс йылпумъямын ини, эшшо 11-аз – али мыно, одӥгаз гинэ ужъёсты ӧз на кутске. Тодэ вайытом, Удмуртиын Можга но Сарапул трактъёсты герӟась сюресэз тупатъяны кутскизы.  Тегъёс: Авто Ижкар Сарапул Удмуртия сюресъёс тупатъянужъёс  